CELEX: 52021PC0681
Language: sk
Date: 2021-11-05
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie (EÚ) 2018/593, pokiaľ ide o trvanie a rozsah pôsobnosti odchýlky od článkov 218 a 232 smernice 2006/112/ES

EURÓPSKA KOMISIA
            V Bruseli5. 11. 2021
            COM(2021) 681 final
            2021/0357(NLE)
            
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie (EÚ) 2018/593, pokiaľ ide o trvanie a rozsah pôsobnosti odchýlky od článkov 218 a 232 smernice 2006/112/ES
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zamedziť určitým formám daňových únikov alebo vyhýbaniu sa daňovým povinnostiam.
            
            
               Talianska republika požiadala listom, ktorý Komisia zaevidovala 31. marca 2021, o povolenie naďalej sa odchyľovať od článkov 218 a 232 smernice o DPH, aby mohla naďalej uplatňovať povinnú elektronickú fakturáciu. Platnosť súčasnej odchýlky uplynie 31. decembra 2021. V žiadosti sa ďalej žiadalo o rozšírenie rozsahu pôsobnosti platného odchyľujúceho sa opatrenia udeleného vykonávacím rozhodnutím Rady (EÚ) 2018/593
                  2
                tak, aby zahŕňalo aj zdaniteľné osoby, ktoré sú oslobodené od dane ako malé podniky v zmysle článku 282 smernice o DPH. Komisia v súlade s článkom 395 ods. 2 smernice o DPH informovala o žiadosti predloženej Talianskou republikou ostatné členské štáty listom z 10. septembra 2021. Komisia listom z 13. septembra 2021 oznámila Talianskej republike, že má všetky informácie potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               Na základe vykonávacieho rozhodnutia (EÚ) 2018/593 Talianska republika zaviedla všeobecný systém povinnej elektronickej fakturácie Sistema di Interscambio (ďalej len „systém SdI“), a to aj v súlade s odporúčaním Rady z 11. júla 2017, ktoré sa týka národného programu reforiem Talianska na rok 2017 a ktorým sa predkladá stanovisko Rady k programu stability Talianska na rok 2017
                  3
               .
            
            
               Taliansko tvrdí, že opatrenie zamerané na boj proti daňovým podvodom a únikom, zjednodušenie dodržiavania daňových predpisov, zefektívnenie výberu daní a modernizáciu talianskej výroby, čím sa znižujú administratívne náklady pre podniky, plne dosiahlo svoje ciele.
            
            
               Pokiaľ ide o boj proti podvodom a únikom v oblasti DPH, opatrením sa posilnili spôsobilosti daňovej správy, keďže sa skrátil čas potrebný na odhalenie podvodov a únikov v oblasti DPH a reakciu na ne a zlepšili sa možnosti na analýzu rizika. Ďalej sa ukázalo, že opatrenie je účinné ako preventívne opatrenie, keďže odrádza daňovníkov od správania vedúceho k únikom a podvodom.
            
            
               Hoci nemožno presne kvantifikovať, aký objem vymožených daní možno priamo pripísať zavedeniu povinnej elektronickej fakturácie, Taliansko poskytlo určité odhady. Podľa nich sa dalo približne 2 miliardy EUR priamo pripísať zlepšeniu dodržiavania predpisov o DPH po zavedení predmetného opatrenia, pričom približne 580 miliónov EUR dodatočných výnosov z výberu priamych daní sa opatreniu mohlo pripísať nepriamo. Pokiaľ ide o kontrolu a presadzovanie, opatrenie na identifikáciu a zastavenie falošných preplatkov DPH umožnilo v roku 2019 vymôcť 945 miliónov EUR. Okrem toho bolo použitie údajov elektronickej fakturácie za celý rok 2019 kľúčové aj pri identifikácii zdaniteľných osôb, ktoré nespĺňajú požiadavky stavu „esportatore abituale“ (viac ako 1,3 miliardy EUR z dôvodu nesprávne vykazovaných stropov). Aktuálne prebiehajú ďalšie procesy založené na krížovej kontrole údajov elektronickej fakturácie s cezhraničnými zdrojmi informácií pre boj proti podvodom (vrátane európskej siete pre boj proti podvodom EUROFISC). Takisto sa týmto umožnilo identifikovať podniky, ktoré sa v posledných mesiacoch roku 2019 a v roku 2020 podieľali na podvodných mechanizmoch v rámci Spoločenstva, a to na základe fakturačných tokov pre fiktívne transakcie vo výške približne 1 miliardy EUR.
            
            
               Pokiaľ ide o zjednodušenie dodržiavania daňových predpisov, zavedenie povinnej elektronickej fakturácie daňovému orgánu umožnilo sprístupniť daňovníkom predvyplnené záznamy o nákupe a predaji, plánovanie pravidelného vyrovnávania DPH, predvyplnené ročné daňové priznania k DPH a predvyplnené platobné formuláre vrátane daní, ktoré sa majú zaplatiť, kompenzovať alebo pri ktorých sa požaduje vrátenie (pričom sa uprednostňujú osoby, ktoré používajú elektronickú fakturáciu). Elektronická fakturácia umožnila odstrániť viaceré povinnosti, napríklad vykazovanie údajov o fakturácii týkajúcich sa domácich transakcií, podávanie vyhlásení pre Intrastat o nákupoch, povinnosť poskytnúť podrobnosti o zmluvách uzatvorených lízingovými spoločnosťami, požičovňami a spoločnosťami zaoberajúcimi sa prenájmom a povinnosť nahlasovať transakcie zahŕňajúce dodávky tovaru zo Sanmarínskej republiky do Talianska.
            
            
               Podľa Talianska zavedenie povinnej elektronickej fakturácie poskytlo ďalšie výhody, keďže sa ním zjednodušila fakturácia pre vystavovateľov aj príjemcov, a umožnilo rozvoj súvisiacich služieb, ktoré umožňujú monitorovanie výsledkov podnikov v reálnom čase vrátane napríklad riadenia peňažného toku. Okrem toho sa v kontexte pandémie COVID-19 ukázalo, že údaje z povinnej elektronickej fakturácie sú veľmi nápomocné pri analýze zmien hospodárstva, ktoré súvisia so zdravotnou krízou, a pri zavádzaní najvhodnejších podporných opatrení.
            
            
               Vykonávacie rozhodnutie (EÚ) 2018/593 sa uplatňuje do 31. decembra 2021, čo je dôvodom, prečo Taliansko požiadalo o povolenie naďalej sa odchyľovať od článkov 218 a 232 smernice o DPH, aby mohlo naďalej uplatňovať povinnú elektronickú fakturáciu.
            
            
               V žiadosti sa ďalej žiadalo o rozšírenie rozsahu pôsobnosti opatrenia na zdaniteľné osoby, ktoré sú oslobodené od dane ako malé podniky v zmysle článku 282 smernice o DPH. Taliansko sa domnieva, že týmto rozšírením sa posilní boj proti podvodom a únikom v oblasti DPH, keďže daňovým orgánom poskytne úplný obraz o transakciách uskutočnených všetkými daňovníkmi. Okrem toho budú daňové orgány schopné monitorovať, či obrat zdaniteľných osôb, na ktoré sa vzťahuje uvedené oslobodenie od dane, zostáva pod prahovou hodnotou, čo im umožní bojovať s únikmi, ktoré súvisia s tým, že k tomuto režimu majú prístup a zostávajú v ňom daňovníci, ktorí značným spôsobom porušujú podmienky a požiadavky stanovené zákonom.
            
            
               Podľa Talianska by požadované rozšírenie rozsahu opatrenia nemalo predstavovať významné administratívne zaťaženie pre tieto zdaniteľné osoby. Viac ako 10 % daňovníkov, ktorí sú oslobodení od dane ako malé podniky v zmysle článku 282 smernice o DPH, už vydáva svoje faktúry prostredníctvom systému SdI. Okrem toho taliansky daňový úrad bezplatne sprístupnil všetkým DPH subjektom rôzne riešenia na prípravu a prevod elektronických faktúr. Ich súčasťou je softvérový balík na inštaláciu do počítača, ktorý možno použiť na prípravu súborov elektronickej fakturácie dokonca aj bez internetového pripojenia a na prevod takýchto súborov ich jednoduchým nahraním, a aplikácia, ktorú možno nainštalovať do akéhokoľvek mobilného zariadenia, na prípravu a prevod elektronických faktúr. Taliansky daňový úrad navyše takisto bezplatne sprístupnil službu digitálneho úložiska, ktorá umožňuje archivovanie fakturačných súborov a zároveň zabezpečenie súladu s požiadavkami vierohodnosti, neporušenosti a čitateľnosti súborov počas obdobia 15 rokov.
            
            
               MSP by mali prospech z toho, že sa odstránia náklady na tlačenie a archivovanie faktúr, zníži riziko chýb pri príprave faktúr a že získajú prístup k viacerým online službám poskytovaným talianskym daňovým úradom, ktoré umožňujú daňovníkom využívať údaje o fakturácii na účely analýzy výsledkov svojich podnikov.
            
            
               Vzhľadom na široký rozsah pôsobnosti odchýlky a jej rozšírenie na zdaniteľné osoby, ktoré sú oslobodené od dane ako malé podniky v zmysle článku 282 smernice o DPH, je dôležité zabezpečiť potrebné monitorovanie tohto opatrenia, a najmä jeho vplyvu na boj proti podvodom a únikom v oblasti DPH a na zdaniteľné osoby s osobitým dôrazom na MSP. Ak bude Taliansko chcieť platnosť odchyľujúceho sa opatrenia predĺžiť, malo by spolu so žiadosťou o predĺženie podať správu o fungovaní opatrenia. Predmetná správa by mala obsahovať posúdenie opatrenia z hľadiska jeho účinnosti v boji proti podvodom a únikom v oblasti DPH a pri zjednodušovaní výberu daní Súčasťou správy by malo byť aj hodnotenie dosahu opatrenia na zdaniteľné osoby, najmä MSP, obsahujúce podrobné vysvetlenie, pokiaľ ide o nárast ich administratívneho zaťaženia a nákladov na dodržiavanie predpisov.
            
            
               
                  Navrhuje sa predĺženie povolenia do 31. decembra 2024.
               
            
            
               •Súlad s existujúcimi ustanoveniami v tejto oblasti politiky
            
            
               V článku 218 smernice o DPH sa stanovuje, že členské štáty akceptujú ako faktúru každý doklad alebo oznámenie, ktoré sú vyhotovené na papieri alebo elektronicky, čím sa papierové a elektronické faktúry dostávajú na rovnakú úroveň. Na základe článku 232 smernice o DPH používanie elektronickej faktúry podlieha súhlasu zo strany príjemcu. Povinná elektronická fakturácia, ktorú zaviedlo Taliansko, sa od týchto dvoch ustanovení naozaj odchyľuje.
            
         
         
            
               
                  Odchýlku možno povoliť na základe článku 395 smernice o DPH, a to s cieľom zjednodušiť výber DPH alebo zamedziť určitým formám daňových únikov alebo vyhýbaniu sa daňovým povinnostiam. Vzhľadom na to, že na základe prvkov poskytnutých Talianskom toto odchyľujúce sa opatrenie prispelo k boju proti daňovým podvodom a únikom, ako aj k zjednodušeniu výberu daní, je odchýlka v súlade s existujúcimi ustanoveniami politiky.
               
               
                  Odchýlka pre povinnú elektronickú fakturáciu je takisto v súlade s odporúčaním Rady
                     4
                  , ktoré sa týka národného programu reforiem Talianska na rok 2017, v ktorom sa odporučilo, aby „Taliansko v rokoch 2017 a 2018 prijalo opatrenia s [..] cieľom [okrem iného] rozšíriť povinné využívanie elektronickej fakturácie a platieb“.
               
               
                  Napokon Komisia v roku 2020 prijala Oznámenie Komisie Európskemu parlamentu a Rade: Akčný plán pre spravodlivé a jednoduché zdaňovanie na podporu stratégie obnovy
                     5
                  . Jedným z opatrení plánovaných v uvedenom akčnom pláne je predloženie legislatívneho návrhu na modernizáciu vykazovacích povinností týkajúcich sa DPH zo strany Komisie. V tejto súvislosti sa preskúma potreba ďalšieho rozšírenia elektronickej fakturácie. V dôsledku toho je odchyľujúce sa opatrenie zosúladené s cieľmi akčného plánu Komisie. Jedným z cieľov budúceho návrhu Komisie bude zefektívniť existujúce a budúce mechanizmy vykazovania pre domáce transakcie vrátane toho, ktorý bol povolený týmto odchyľujúcim sa opatrením.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 395 smernice o DPH.
               
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               Návrh je v súlade so zásadou proporcionality. Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Zavedenie povinnej elektronickej fakturácie sa uskutočnilo bez akýchkoľvek osobitných problémov. Podľa informácií predložených Talianskom sa ním prispelo k dosiahnutiu cieľov týkajúcich sa boja proti podvodom a únikom v oblasti DPH a zároveň sa zjednodušil výber daní.
            
            
               V žiadosti predloženej Talianskom sa žiada o rozšírenie rozsahu pôsobnosti na zdaniteľné osoby, ktoré sú oslobodené od dane ako MSP. Taliansko zaviedlo niekoľko opatrení na pomoc s prispôsobením týchto zdaniteľných osôb povinnej elektronickej fakturácii. Taliansky daňový úrad bezplatne sprístupnil rôzne riešenia, napríklad softvérový balík na inštaláciu do počítačov alebo aplikáciu pre mobilné zariadenia, ktoré umožňujú daňovníkom jednoduchú prípravu a prevod elektronických faktúr. Týmito opatreniami sa znížia bežné náklady uvedených podnikov na vydávanie a spracovávanie faktúr, napríklad náklady na tlačenie alebo archivovanie, pričom sa znížia možnosti omylu.
            
            
               Povinná elektronická fakturácia okrem toho talianskemu daňovému úradu umožnila ponúkať daňovníkom rôzne online služby. Malo by sa poznamenať, že viac ako 10 % zdaniteľných osôb, ktoré sú oslobodené od dane ako MSP, si už dobrovoľne vybralo vydávanie elektronických faktúr. Navyše by sa zavedením povinnej elektronickej fakturácie mohlo odstrániť viacero vykazovacích povinností
            
            
               Okrem toho by sa žiadaným rozšírením rozsahu pôsobnosti opatrenia posilnil boj proti podvodom a únikom v oblasti DPH, keďže talianske daňové orgány by mali úplný obraz o faktúrach, ktoré vydali všetky zdaniteľné osoby. Takisto im to umožní odhaliť daňovníkov, ktorí závažne porušujú podmienky a požiadavky stanovené zákonom pre uplatnenie uvedeného oslobodenia od dane v prípade MSP.
            
            
               Odchýlka je takisto časovo obmedzená a správa o fungovaní a účinnosti opatrenia, najmä o vplyve na MSP, bude predložená spolu so žiadosťou v prípade, že Taliansko bude chcieť platnosť odchyľujúceho opatrenia predĺžiť.
            
            
               
                  Osobitné opatrenie je preto úmerné sledovanému cieľu, a to bojovať proti daňovým únikom a zjednodušiť výber daní.
               
            
            
               •Výber nástroja
            
            
               
                  Navrhovaný nástroj: vykonávacie rozhodnutie Rady.
               
               
                  Podľa článku 395 smernice o DPH je odchýlka od spoločných pravidiel o DPH možná iba na základe oprávnenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednotlivému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
         
         
            
               •Posúdenie vplyvu
            
            
               Taliansko požiadalo o povolenie naďalej uplatňovať povinnú elektronickú fakturáciu na všetky faktúry, ktoré vydajú zdaniteľné osoby usadené na území Talianska iným hospodárskym subjektom alebo konečným spotrebiteľom, pričom sa rozšíri rozsah pôsobnosti opatrenia na zdaniteľné osoby, ktoré sú oslobodené od dane ako malé podniky. Okrem toho by sa povinná elektronická fakturácia mala vzťahovať na zjednodušené faktúry, doklady vydané na základe článku 219 smernice o DPH a faktúry z transakcií oslobodených od dane. Neusadené zdaniteľné osoby si môžu zvoliť, že budú posielať faktúry cez systém SdI.
            
            
               
                  Zdaniteľné osoby už prispôsobili svoje systémy tak, aby vyhovovali požiadavkám povinnej elektronickej fakturácie. Nerozšírenie povolenia by znamenalo, že náklady, ktoré vznikli pri danom prispôsobení, by boli pre zdaniteľné osoby utopenými nákladmi, pričom by pravdepodobne museli znášať dodatočné náklady súvisiace s prispôsobením sa novému systém vykazovania, ktorý by sa prípadne zaviedol namiesto povinnej elektronickej fakturácie.
               
               
                  Podľa Talianska priniesla elektronická fakturácia skutočné výsledky v boji proti daňovým podvodom, pretože informácie sú komplexnejšie, rýchlejšie dostupné a lepšie vysledovateľné. Opatrenie malo aj preventívny účinok, keďže odrádza daňovníkov od správania vedúceho k únikom a podvodom. Vďaka odosielaniu faktúr cez systém SdI získal taliansky daňový úrad včasný a automatický prístup ku všetkým informáciám z faktúr, ktoré sú relevantné na daňové účely. Rozšírením opatrenia na zdaniteľné osoby, ktoré sú oslobodené od dane ako malé podniky, sa táto možnosť posilní. Vďaka tomu môžu daňové orgány vykonávať včasné a automatické kontroly, či je vykázaná DPH v súlade so zaplatenou DPH.
               
               
                  Podľa odhadov, ktoré poskytlo Taliansko, sa zavedením povinnej elektronickej fakturácie zlepšilo dodržiavanie predpisov o DPH o približne 2 miliardy EUR. Takisto to nepriamo umožnilo získať ďalších 580 miliónov EUR v dôsledku dodatočných výnosov získaných pri výbere priamych daní. Ďalších 945 miliónov EUR sa vymohlo v roku 2019 vďaka opatreniam na identifikáciu a zastavenie falošných preplatkov DPH. Použitie údajov elektronickej fakturácie za celý rok 2019 bolo kľúčové aj pri identifikácii zdaniteľných osôb, ktoré nespĺňajú požiadavky stavu „esportatore abituale“ (viac ako 1,3 miliardy EUR z dôvodu nesprávne vykazovaných stropov). V neposlednom rade získané informácie umožnili identifikovať podniky, ktoré sa v posledných mesiacoch roku 2019 a v roku 2020 podieľali na podvodných mechanizmoch v rámci Spoločenstva, a to na základe fakturačných tokov pre fiktívne transakcie vo výške približne 1 miliardy EUR.
               
               
                  Rozšírenie rozsahu pôsobnosti opatrenia na zdaniteľné osoby, ktoré sú oslobodené od dane ako MSP, sprevádzajú zmierňujúce opatrenia, napríklad dostupnosť a bezplatnosť rôznych riešení na prípravu a prevod elektronických faktúr, napríklad softvérového balíka na inštaláciu do počítačov alebo aplikácie pre mobilné zariadenia. Okrem toho zavedenie elektronickej fakturácie je sprevádzané zrušením iných požiadaviek a poskytnutím dodatočných služieb zdaniteľným osobám. Ako už bolo uvedené, rozšírenie rozsahu pôsobnosti opatrenia na zdaniteľné osoby, ktoré sú oslobodené od dane ako MSP, by poskytlo talianskemu daňovému úradu úplný obraz o faktúrach, ktoré vydali všetky zdaniteľné osoby, čo mu pomôže v boji proti podvodom a únikom v oblasti DPH.
               
            
            
               4.VPLYV NA ROZPOČET
            
            
               
                  Opatrenie nebude mať nepriaznivý vplyv na vlastné zdroje Únie pochádzajúce z DPH.
               
            
            
               2021/0357 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie (EÚ) 2018/593, pokiaľ ide o trvanie a rozsah pôsobnosti odchýlky od článkov 218 a 232 smernice 2006/112/ES
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  6
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Vykonávacím rozhodnutím Rady (EÚ) 2018/593
                  7
                sa Taliansku povolilo zaviesť opatrenie, ktoré sa odchyľuje od článkov 218 a 232 smernice 2006/112/ES (ďalej len „osobitné opatrenie“), s cieľom zaviesť povinnú elektronickú fakturáciu pre všetky zdaniteľné osoby usadené na území Talianska s výnimkou zdaniteľných osôb, ktoré sú oslobodené od dane ako malé podniky v zmysle článku 282 uvedenej smernice.
            
            
               (2)Taliansko požiadalo listom, ktorý Komisia zaevidovala 31. marca 2021, o povolenie naďalej sa odchyľovať od článkov 218 a 232 smernice 2006/112/ES, aby mohlo naďalej uplatňovať povinnú elektronickú fakturáciu. Okrem toho Taliansko v žiadosti požiadalo o povolenie rozšíriť rozsah pôsobnosti osobitného opatrenia tak, aby sa vzťahovalo aj na zdaniteľné osoby, ktoré sú oslobodené od dane ako malé podniky v zmysle článku 282 uvedenej smernice.
            
            
               (3)Komisia o žiadosti Talianska informovala ostatné členské štáty listami z 10. septembra 2021. Komisia listom z 13. septembra 2021 oznámila Taliansku, že má všetky informácie potrebné na posúdenie žiadosti.
            
         
         
            
               (4)Taliansko tvrdí, že zavedený systém povinnej elektronickej fakturácie, ktorý smeruje všetky vydané faktúry cez systém Sistema di Interscambio („SdI“) riadený talianskym daňovým úradom, plne dosiahol svoje ciele, predovšetkým bojovať proti daňovým podvodom a únikom, zjednodušiť dodržiavanie daňových predpisov a zefektívniť výber daní, čím sa znížili administratívne náklady pre podniky.
            
            
               (5)Taliansko sa domnieva, že rozšírenie rozsahu pôsobnosti osobitného opatrenia tak, aby sa vzťahovalo aj na zdaniteľné osoby, ktoré sú oslobodené od dane ako malé podniky v zmysle článku 282 smernice 2006/112/ES, by zlepšilo možnosti talianskeho daňového úradu pri boji proti podvodom a únikom v oblasti dane z pridanej hodnoty (DPH) poskytnutím úplného obrazu o faktúrach, ktoré vydali všetky zdaniteľné osoby. Okrem toho by umožnilo talianskemu daňovému úradu monitorovať, či tieto zdaniteľné osoby spĺňajú požiadavky a podmienky na príslušné oslobodenie od dane.
            
            
               (6)Taliansko tvrdí, že zdaniteľným osobám, ktoré sú oslobodené od dane ako malé podniky v zmysle článku 282 smernice 2006/112/ES, nebudú z požadovaného rozšírenia rozsahu pôsobnosti osobitného opatrenia vyplývať značné náklady. Na zmiernenie týchto nákladov Taliansko bezplatne sprístupnilo rôzne riešenia na prípravu a prevod elektronických faktúr, napríklad softvérový balík na inštaláciu do počítačov a aplikáciu pre mobilné zariadenia. Zavedenie elektronickej fakturácie je navyše sprevádzané zrušením iných požiadaviek, napríklad vykazovania údajov o fakturácii týkajúcich sa domácich transakcií, podávania vyhlásení pre Intrastat o nákupoch alebo povinnosti poskytnúť podrobnosti o zmluvách uzatvorených lízingovými spoločnosťami, požičovňami a spoločnosťami zaoberajúcimi sa prenájmom. Zároveň to umožnilo poskytovať dodatočné služby zdaniteľným osobám, napríklad predvyplnené záznamy o nákupe a predaji, plánovanie pravidelného vyrovnávania DPH, predvyplnené ročné daňové priznania k DPH a predvyplnené platobné formuláre vrátane daní, ktoré sa majú zaplatiť, kompenzovať alebo pri ktorých sa požaduje vrátenie, pričom sa uprednostňujú osoby, ktoré používajú elektronickú fakturáciu. Týmito opatreniami by sa mala zabezpečiť proporcionalita osobitného opatrenia.
            
            
               (7)Osobitné opatrenie by malo byť časovo obmedzené, aby sa monitoroval jeho vplyv na boj proti podvodom a únikom v oblasti DPH a na zdaniteľné osoby, najmä na tie, ktoré sú oslobodené od dane ako malé podniky v zmysle článku 282 smernice 2006/112/ES.
            
            
               (8)Ak Taliansko usúdi, že osobitné opatrenie je potrebné predĺžiť, malo by spolu so žiadosťou o predĺženie predložiť Komisii správu, v ktorej bude osobitné opatrenie posúdené z hľadiska jeho účinnosti v boji proti podvodom a únikom v oblasti DPH a pri zjednodušovaní výberu daní. V predmetnej správe sa takisto vyhodnotí vplyv opatrenia na zdaniteľné osoby, najmä tie, ktoré sú oslobodené od dane ako malé podniky v zmysle článku 282 smernice 2006/112/ES.
            
            
               (9)Toto osobitné opatrenie by nemalo ovplyvniť právo zákazníka dostávať pri transakciách v rámci Spoločenstva papierové faktúry.
            
            
               (10)Odchyľujúce sa opatrenie nebude mať nepriaznivý vplyv na vlastné zdroje Únie pochádzajúce z DPH.
            
            
               (11)Vykonávacie rozhodnutie (EÚ) 2018/593 by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
               Vykonávacie rozhodnutie (EÚ) 2018/593 sa mení takto:
            
            
               1. Článok 1 sa nahrádza takto:
            
            
               „Článok 1
            
            
               Odchylne od článku 218 smernice 2006/112/ES sa Taliansko oprávňuje prijímať len faktúry vo forme dokumentov alebo správ v elektronickej forme, ak ich vydajú zdaniteľné osoby usadené na území Talianska.“
            
            
               2. Článok 2 sa nahrádza takto:
            
            
               „Článok 2
            
            
               Odchylne od článku 232 smernice 2006/112/ES sa Taliansko oprávňuje prijať ustanovenie, že používanie elektronických faktúr, ktoré vydajú zdaniteľné osoby usadené na území Talianska, nepodlieha súhlasu príjemcu.“
            
            
               3. Článok 4 sa nahrádza takto:
            
            
               „Článok 4
            
            
               Toto rozhodnutie sa uplatňuje do 31. decembra 2024.
            
         
         
            
               Pokiaľ Taliansko usúdi, že odchýlky uvedené v článkoch 1 a 2 je potrebné predĺžiť, spolu so žiadosťou o predĺženie predloží Komisii správu, v ktorej posúdi rozsah, v akom boli vnútroštátne opatrenia uvedené v článku 3 účinné v boji proti podvodom a únikom v oblasti DPH a pri zjednodušovaní výberu daní. V predmetnej správe sa takisto vyhodnotí vplyv uvedených opatrení na zdaniteľné osoby, najmä tie, ktoré sú oslobodené od dane ako malé podniky v zmysle článku 282 smernice 2006/112/ES, a najmä to, či uvedené opatrenia zvyšujú ich administratívne zaťaženie a náklady.“
            
            
            
               Článok 2
            
            
               Toto rozhodnutie je určené Talianskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Ú. v. EÚ L 99, 19.4.2018, s. 14.
               
               
                  
                     (3)
                  
                        Ú. v. EÚ C 261, 9.8.2017, s. 46.
               
               
                  
                     (4)
                  
                        Ú. v. EÚ C 261, 9.8.2017, s. 46.
               
               
                  
                     (5)
                  
                        
                  https://ec.europa.eu/taxation_customs/system/files/2020-07/2020_tax_package_tax_action_plan_en.pdf
                  . 
               
               
                  
                     (6)
                  
                        Ú. v. EÚ L 347, 11.12.2006, s. 1.
               
               
                  
                     (7)
                  
                        Ú. v. EÚ L 99, 19.4.2018, s. 14.